
ЛИЧНИТЕ ВИ ДАННИ И ИНТЕРНЕТ – СЪВЕТИ ЗА ДЕЦА, УЧЕНИЦИ 


I. Докато работите в интернет:

1. Не давайте лична информация като име, парола, адрес, домашен телефон, месторабота и служебен телефон на родителите си или училището, в което учите.
2. Не изпращайте свои снимки или снимки на свои близки, без преди това да сте обсъдили решението си със своите родители.
3. Винаги преди да качите ваша снимка и/или да публикувате вашия мобилен номер, помислете добре дали искате и ще е добре за вас тази информация да стане достъпна за един неограничен кръг от хора.
4. Не приемайте среща с някого, с когото сте се запознали в интернет, без знанието на вашите родители. Ако те одобрят срещата, нека тя да е на публично и оживено място и задължително да е в присъствие на твои близки или приятели.
5. Не отговаряйте на съобщения, които са обидни, заплашващи, неприлични или ви карат да се чувствате неудобно. Информирайте родителите си или друг ваш близък възрастен човек за такива съобщения и за техния източник.
6. Не отваряйте приложения на електронна поща, получени от непознат подател. Те могат да съдържат вирус или програма, която да увреди вашия компютър или да черпи неограничено информация от него.
7. Внимавайте, когато някой ви предлага нещо безплатно или ви кани да се включите в дейност, обещаваща лесна, бърза и голяма печалба. В тези случаи, най-вероятно, ще станете жертва на измама.
8. Бъдете внимателени и наблюдателени при попълване на регистрационните форми при извършване на регистрация в интернет сайтове.
9. При регистрации винаги проверявайте има ли данни на сайта относно администратора/модераторите, които го поддържат, както и възможност за обратна връзка с тях – адрес за контакт.
10. Четете „Условията за ползване” на сайта, преди да се съгласите с тях! Там трябва да бъде предоставена информация относно необходимостта и целта на събирането на лични данни на потребителя. В случай че такава информация не е предоставена и не ви е предоставена възможност да се обърнете към администратора/модераторите на съответния сайт или в тях се съдържа информация, която ви притеснява, то тогава сигнализирайте на горещите линии, като подадете оплакване. Трябва да знаете, че всеки администратор/модератор, който поддържа конкретен сайт, е длъжен да даде информация относно това за какво са му необходими вашите лични данни, за какво ще ги ползва, за какъв срок, какво ще се случи с тях, когато те вече няма да са му необходими за тази цел, за която сте му ги предоставили (например регистрация), както и на кого и поради какви причини той ще може да ги даде.
11. Не четете и не разглеждайте сайтове, които съдържат материали с вредно или незаконно съдържание. Единственото нещо, което те биха могли да ви донесат са вреди, неприятности и проблеми. Няма нищо грешно и лошо в това, че от чисто любопитство, случайно или по съвет от „приятел” в нета сте достъпили сайт с вредно или незаконно съдържание. Не се притеснявайте да споделите това с родител или друг ваш близък възрастен човек. Именно той ще ви даде най-добрия съвет как да постъпите в тази ситуация.


II. Какво означава „сайт с вредно съдържание”?

Това са интернет страници, чието съдържание оказва или би могло да доведе да травмиращо психично въздействие или да подтикне техните ползватели към поведение, водещо до психични и/или физически травми.

III. Какво означава „сайт с незаконно съдържание”?

Това са интернет страници, на които е публикуван или качен материал, за който в закон е предвидена забрана и се носи съответната отговорност.

12. Използвайте на максимум възможностите, които предоставя конкретният сайт за социални контакти за защита на вашия профил и информацията, която сте качили на него.
13. Внимавайте, когато разговаряте в чат, дискусионни форуми, социални мрежи и т.н. Помнете, че хората онлайн често могат да се представят за такива, каквито не са. Важно е да знаете, че възможността, която предоставя мрежата на вас да останете анонимен или да се представите за друг, се предоставя и на всички други участници в нета!
14. Нещата, които правите в Интернет, не трябва да вредят на други хора или да противоречат на законите. Бъдете вежливи и уважавайте правата и достойнството на другите участници в интернет.
15. Консултирайте се с родителите си, преди да свалите или инсталирате нова програма на компютъра си. Не правете нищо, което може да увреди компютъра ви или чрез дадено действие от ваша страна да се разкрият данни за вас и семейството ви.
16. Споделяйте с родителите си или с друг възрастен ваш близък за начините, чрез които се забавлявате, информирате и научавате нови неща от Интернет.
17. Бъдете разумни и изобретателени при избора си на пароли. Помнете: Паролите трябва да се променят периодично. Колкото по-дълго време използвате една и съща парола, толкова по-голям е рискът тя да бъде разкрита.
18. Използвайте антивирусен софтуер. Обновявайте го редовно и не забравяйте да сканирате компютъра периодично.
19. В случай, че попаднете на информация или други неща в Мрежата, които не ви харесват или ви плашат по някакъв начин и нямате възможност да го споделите с родител или с друг възрастен ваш близък, то тогава вие можете да подадете сигнал на адрес: http://web112.net/, http://www.safenet.bg/ или http://www.cybercrime.bg/bg.




 
